‘Kitsbankrowers’ dood ná skietgeveg met polisieArgieffoto. Agt vermeende kitsbankrowers is dood nadat hulle in ŉ skietgeveg met die polisie naby Howick in KwaZulu-Natal betrokke geraak het. Brig. Jay Naicker, woordvoerder van die polisie, het gesê die skietgeveg het Saterdag omstreeks 20:45 op die R617 in Mpophomeni naby Howick gebeur. Volgens Naicker het lede van die Valke saam met lede van die misdaadintelligensie-eenheid, die honde-eenheid en ŉ spesiale taakspan inligting opgevolg oor die verdagtes wat vermoedelik betrokke was by ŉ polisiemoord, kitsbankrooftogte en gewapende rooftogte. Volgens die inligting het die verdagtes beplan om kitsbanke in Howick op te blaas. Lede van die spesiale taakspan het probeer om twee voertuie op die R617 ongeveer 15 km buite Howick voor te keer. “Die verdagtes [in die voertuie] het met R5- en AK47-aanvalsgewere op die taakspanlede losgebrand,” het Naicker gesê. ŉ Skietgeveg het gevolg waarin agt verdagtes doodgeskiet en een gewond is. Die gewonde verdagte is na ŉ hospitaal geneem. Daar is op drie AK47-aanvalsgewere, een R5-geweer en vier 9 mm-pistole wat in die verdagtes se besit was, beslag gelê. Polisie het ook beslag gelê op twee gekaapte voertuie en ŉ sak vol reeds voorbereide kommersiële plofstof. Genl.maj. Bheki Langa het die lede van die gesamentlike polisie-operasie geloof wat die verdagtes aangekeer het. “Die onderskepping van hierdie bende is ŉ reuse-hupstoot vir ons veilige feestydbedrywighede. Inwoners en besighede in hierdie provinsie is baie veiliger danksy hierdie ingryping,” het Langa gesê.